b'\n_START_ARTICLE_\nVilniaus lenk\xc5\xb3 teatras\n_START_PARAGRAPH_\nVilniaus lenk\xc5\xb3 teatr\xc4\x85 \xc4\xafk\xc5\xabr\xc4\x97 1963 metais aktor\xc4\x97 ir re\xc5\xbeisier\xc4\x97 Irena Rymovi\xc4\x8d. Teatro b\xc5\xabstin\xc4\x97 buvo Vilniaus gele\xc5\xbeinkelinink\xc5\xb3 kult\xc5\xabros r\xc5\xabmuose. 1965 metais \xc4\xafvyko pirmoji premjera: Aleksandro Fredros komedija Damos ir husarai. _NEWLINE_1980 metais teatrui buvo suteiktas Lenk\xc5\xb3 liaudies teatro vardas \xe2\x80\x93 auk\xc5\xa1\xc4\x8diausias tuometin\xc4\x97s vald\xc5\xbeios meninio lygio \xc4\xafvertinimas. Nuo 1990 met\xc5\xb3 turi oficial\xc5\xb3 pavadinim\xc4\x85 Vilniaus lenk\xc5\xb3 teatras (Polski Teatr w Wilnie). _NEWLINE_Nuo 1992 met\xc5\xb3 teatro meno vadovas ir re\xc5\xbeisier\xc4\x97 - Irena Litvinovi\xc4\x8d. _NEWLINE_1993\xe2\x80\x932001 metais teatras veik\xc4\x97 be savo b\xc5\xabstin\xc4\x97s ir scenos, o spektaklius rod\xc4\x97 Rus\xc5\xb3 dramos teatre Vilniuje. Nuo 2001 met\xc5\xb3 teatras \xc4\xafsik\xc5\xabr\xc4\x97 Lenk\xc5\xb3 kult\xc5\xabros namuose Vilniuje. _NEWLINE_Per vir\xc5\xa1 50 met\xc5\xb3 nepertraukiamos veiklos Vilniaus lenk\xc5\xb3 teatras pareng\xc4\x97 vir\xc5\xa1 60-ties premjer\xc5\xb3, suvaidino vir\xc5\xa1 3-j\xc5\xb3 t\xc5\xabkstan\xc4\x8di\xc5\xb3 vaidinim\xc5\xb3, de\xc5\xa1imtis progini\xc5\xb3 vaidinim\xc5\xb3 bei naujametini\xc5\xb3 rengini\xc5\xb3 vaikams. Teatro repertuar\xc4\x85 sudaro lenk\xc5\xb3, lietuvi\xc5\xb3, pasaulio klasik\xc5\xb3 dramos, komedijos bei pasakos. Spektakliai vyksta lenk\xc5\xb3 kalba. _NEWLINE_Teatras bendradarbiavo su \xc5\xbeymiais Lietuvos dramaturgais bei scenografais: Juozu Gru\xc5\xa1u, Kaziu Saja, Vytautu Kalinausku. Pastarasis suk\xc5\xabr\xc4\x97 teatro emblem\xc4\x85._NEWLINE_Pastoviai vaidina Lietuvoje ir Lenkijoje. Yra daugelio teatr\xc5\xb3 festivali\xc5\xb3 pastovus dalyvis bei laureatas: Lietuvoje \xe2\x80\x93 \xe2\x80\x9eVilniaus Rampa\xe2\x80\x9d, \xe2\x80\x9eJuoko s\xc5\xabkurys\xe2\x80\x9d, \xe2\x80\x9eAtspind\xc5\xbeiai\xe2\x80\x9d\xc2\xa0; bei Lenkijoje \xe2\x80\x93 Krak\xc3\xb3w, Bielsko\xe2\x80\x93Bia\xc5\x82a, Rzesz\xc3\xb3w, Tychy, G\xc5\x82og\xc3\xb3w, Be\xc5\x82\xc5\xbcyce. Vaidino Latvijoje, Baltarusijoje, Ukrainoje, Estijoje, Rusijoje bei Armenijoje._NEWLINE_Teatro aktoriais buvo dabar \xc5\xbeinomi profesional\xc5\xabs aktoriai: Joanna Moro, Jan Drawnel, Agata Meilute ir kt.'